Diari Oficial de la Generalitat Valenciana


Sumari del DOGV 6991, del 26-03-2013 (2013/2889)

RESOLUCIÓ de 20 de març de 2013, de la Subdirecció General de Personal Docent de la Conselleria d'Educació, Cultura i Esport, per la qual es convoca el procediment d'adscripció-recol·locació en el cos de mestres.
--------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6991

Data del DOGV
:   26-03-2013

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2013/2889


Data del document
:   20-03-2013

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * concurs administratiu

RESOLUCIÓ de 20 de març de 2013, de la Subdirecció General de Personal Docent de la Conselleria d'Educació, Cultura i Esport, per la qual es convoca el procediment d'adscripció-recol·locació en el cos de mestres. [2013/2889]  
La disposició addicional sexta de la Llei Orgànica 2/2006, de 3 de maig, d'Educació, preveu que les administracions educatives poden realitzar en qualsevol moment processos de redistribució o recol·locació dels seus efectius.  
El Reial Decret 1594/2011, de 4 de novembre, pel qual s'establixen les especialitats docents del cos de mestres que exercisquen les seues funcions en les etapes d'Educació Infantil i d'Educació Primària regulades en la Llei Orgànica 2/2006, d'Educació, establix en l'article 3 l'assignació de les àrees d'Educació Infantil i d'Educació Primària a les diferents especialitats, i preveu que els mestres amb les especialitats de les diferents llengües estrangeres, Educació Física, Música, Pedagogia Terapèutica i Audició i Llenguatge, a més de les atribucions específiques de la seua especialitat, podran impartir les àrees pròpies de l'especialitat d'Educació Primària.  
Esta regulació ha permés dictar l'Orde 12/2013, de 14 de març, de la Conselleria d'Educació, Cultura i Esport, per la qual es fixen els criteris per a la determinació de les relacions de llocs de treball i es publiquen les plantilles tipus de les escoles infantils (segon cicle), col·legis públics d'Educació Primària, col·legis públics d'Educació Infantil i Primària i centres d'educació especial de titularitat de la Generalitat.  
  
Esta orde, entre altres mesures, canvia el perfil de llocs generalistes per a passar a ser d'especialistes per a permetre l'existència de plantilles diversificades, la qual cosa, al seu torn, provoca que titulars dels llocs que canvien de perfil perden la seua destinació definitiva.  
La important modificació de les plantilles aconsella la realització d'un procés de recol·locació d'efectius que, previ a la resolució definitiva del concurs general de trasllats, permeta limitar la mobilitat forçosa de tots aquells docents que puguen veure's afectats.  
La recol·locació definitiva en el mateix centre, prevista en l'article sext del Decret 108/2012, de 29 de juny, del Consell, pel qual es regula la recol·locació i redistribució del personal docent amb destinació definitiva en els centres docents públics no universitaris dependents de la conselleria competent en matèria d'educació, serà la guia que dirigisca esta regulació.  
En la tramitació d'esta resolució s'ha complit el que preveuen l'article 37 de la Llei 7/2007, de 12 d'abril, de l'Estatut Bàsic de l'Empleat Públic, i els articles 153 i següents de la Llei 10/2010, de 9 de juliol, de la Generalitat, d'Ordenació i Gestió de la Funció Pública Valenciana sobre matèries objecte de negociació col·lectiva.  
En virtut d'això que s'ha exposat, i de conformitat amb les competències atribuïdes en l'article 7 del Decret 190/2012, de 21 de desembre, del Consell, pel qual s'aprova el Reglament Orgànic i Funcional de la Conselleria d'Educació, Cultura i Esport, en relació amb la Resolució de 28 de febrer de 2013, del director general de Centres i Personal Docent sobre delegació de competències en determinats òrgans de la Conselleria d'Educació, Cultura i Esport; esta Subdirecció General de Personal Docent ha resolt convocar el procediment d'adscripció-recol·locació referit al seu àmbit territorial, d'acord amb les següents  
  
  
Bases  
  
Primera  
Els llocs de treball objecte d'adscripció per recol·locació són els corresponents al cos de mestres vacants en les plantilles vigents per al curs escolar 2013-2014.  
  
Segona  
Cada direcció territorial comunicarà via web (telemàtica) a cada centre afectat per l'arreglament escolar:  
a) Relació de funcionaris, amb destinació definitiva en el cas d'aquelles especialitats en què el nombre de funcionaris amb destinació definitiva és superior al nombre de llocs de treball determinats en la plantilla del centre i suprimits en el centre d'anys anteriors, que han de participar en el procediment d'adscripció-recol·locació.  
  
b)Relació total de llocs de treball corresponent al centre.  
  
Tercera  
1. Rebudes en el centre les relacions establides en la base anterior, la direcció del centre convocarà, el dia 10 d'abril de 2013, els funcionaris amb destinació definitiva de les especialitats afectades, a fi que en cada una d'estes queden adscrits tants funcionaris com llocs de treball existents. Amb este fi se seguiran successivament els criteris següents:  
  
1r. Acord dels funcionaris afectats.  
2n. En cas contrari, si el nombre de funcionaris que no desitja adscriure's al centre és major que la diferència entre el nombre de funcionaris de carrera amb destinació definitiva i el nombre de llocs que preveu la plantilla, en la corresponent especialitat, la prioritat per a quedar sense adscripció estarà determinada per l'aplicació successiva dels criteris següents:  
a) Major antiguitat ininterrompuda, amb destinació definitiva en el centre.  
b) Més temps de servicis efectius com a funcionari de carrera en el cos de mestres.   
c) Any menys recent d'ingrés en el cos.  
d) Major puntuació obtinguda en el procediment selectiu d'ingrés en el cos.  
3r. Si el nombre de funcionaris que no desitja adscriure's al centre és menor que la diferència entre el nombre de funcionaris de carrera amb destinació definitiva i el nombre de llocs que preveu la plantilla, en la corresponent especialitat, es determinarà qui ha de quedar sense adscripció d'acord amb els criteris següents:  
a) Menor antiguitat ininterrompuda, amb destinació definitiva en el centre.  
b) Menys temps de servicis efectius com a funcionari de carrera en el cos de mestres.   
c) Any més recent d'ingrés en el cos.  
d) Menor puntuació obtinguda en el procediment selectiu d'ingrés en el cos.  
2. Els funcionaris no adscrits quedaran suprimits i podran, en concurrència amb el personal suprimit del mateix centre d'anys anteriors, sol·licitar l'adscripció a la resta de llocs del centre d'acord amb el que establix la base següent.   
3. Els funcionaris que tenen destinació en un centre per desglossament, desdoblament, transformació total o parcial d'un altre o altres centres, transformació de l'especialitat a la qual corresponga el lloc, o integració en un altre, se'ls computarà en l'antiguitat com a definitiu la referida al seu centre o especialitat d'origen, respectivament.  
  
Quarta  
Els funcionaris no adscrits i els suprimits d'anys anteriors podran sol·licitar voluntàriament els llocs de qualsevol de les especialitats que queden vacants en el centre, sempre que tinguen l'especialitat corresponent. Per a això, la direcció del centre convocarà, el dia 10 d'abril de 2013, els funcionaris afectats, i els adscriurà de conformitat amb l'orde successiu de prioritat següent:  
  
a) Major antiguitat ininterrompuda, amb destinació definitiva en el centre.  
b) Més temps de servicis efectius com a funcionari de carrera en el cos de mestres.  
c) Any menys recent d'ingrés en el cos.  
d) Major puntuació obtinguda en el procediment selectiu d'ingrés en el cos.  
  
Quinta  
1. La direcció del centre exposarà, el dia 11 d'abril de 2013, en el tauler d'anuncis del centre les relacions següents:  
a) Relació de funcionaris adscrits en el centre.  
b) Relació de funcionaris amb destinació definitiva no adscrits amb la condició de suprimits.  
2. Així mateix, el director del centre farà arribar, el mateix dia, les relacions anteriors en els termes exposats a la direcció territorial corresponent.  
  
Sexta  
Finalitzat el procés d'adscripció-recol·locació, la direcció territorial corresponent dictarà una resolució d'adscripció i la notificarà a l'interessat.  
  
Sèptima  
Els funcionaris que no queden adscrits adquiriran o mantindran la condició de suprimit prevista en l'article tercer del Decret 108/2012, de 29 de juny, del Consell, pel qual es regula la recol·locació i redistribució del personal docent amb destinació definitiva en els centres docents públics no universitaris dependents de la conselleria competent en matèria d'educació.  
  
Octava  
1. Contra les resolucions d'adscripció i de supressió de les direccions territorials d'Educació, Cultura i Esport, podrà interposar-se un recurs d'alçada davant del director general de Centres i Personal Docent de la Conselleria d'Educació, Cultura i Esport en el termini d'un mes a comptar de l'endemà de la notificació.  
2. Els afectats pel procediment podran formular al·legacions en qualsevol fase d'este, que hauran de ser tingudes en consideració pel centre o la direcció territorial corresponent.  
  
Novena  
1. L'adscripció-recol·locació als llocs de treball obtinguts en qualsevol de les fases del procés que regula esta resolució tindrà caràcter de destinació definitiva i serà irrenunciable, i adquirirà efectes des de l'1 de setembre de 2013.   
No obstant això, els funcionaris que hagen participat en el concurs de trasllats convocat per Resolució de 18 d'octubre de 2012, del subdirector general de Personal, per la qual es convoca el concurs de trasllats de funcionaris docents del cos de mestres, per a la provisió de places en l'àmbit de gestió de la Conselleria d'Educació, Formació i Ocupació i obtinguen destinació definitiva en este concurs podran optar, en el termini de 15 dies hàbils des de l'endemà de la publicació de l'adjudicació de les destinacions definitives, per la destinació definitiva obtinguda en el procediment de recol·locació o per l'obtinguda en el concurs de trasllats, tenint en compte que l'absència d'opció expressa en el dit termini per la plaça obtinguda en el procediment de recol·locació implicarà que l'interessat opta per la plaça obtinguda en el concurs de trasllats.  
  
2. No es veuran afectats en el procediment que es regula en la present resolució els funcionaris amb destinació definitiva que en la data d'1 de setembre tinguen complida l'edat de jubilació forçosa sense possibilitat de prolongació voluntària.  
3. L'adscripció als llocs de treball obtinguts en qualsevol de les fases del procés que regula esta resolució no es considera canvi de destinació a l'efecte de participar en futurs concursos de provisió de llocs de treball.  
  
4. Els funcionaris afectats pel procediment que es regula en la present resolució que per motius justificats no puguen comparéixer personalment quan siguen convocats als actes d'adscripció, podran fer-ho per escrit o designant una altra persona perquè actue en nom seu.  
  
  
Deu  
Contra esta resolució, que posa fi a la via administrativa, podrà interposar-se un recurs potestatiu de reposició davant del director general de Centres i Personal Docent de la Conselleria d'Educació, Cultura i Esport en el termini d'un mes a comptar de l'endemà de ser publicada, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o directament un recurs contenciós administratiu davant del jutjat contenciós competent, en el termini de dos mesos a comptar de l'endemà de ser publicada, d'acord amb el que establixen els articles 9 i 14 de la Llei 29/1998, de 13 de juliol, Reguladora de la Jurisdicció Contenciosa Administrativa.  
  
València, 20 de març de 2013.- El subdirector general de Personal Docent: Jesús Carbonell Aguilar.